Vedtægter

For

Præstbro Vandværk I/S

§1

Selskabet er et Interessentselskab, og dets navn er I/S Præstbro Vandværk med hjemsted i Præstbro

§2

Selskabets formål er inden for sit naturlige område at forsyne interessenterne med vand på bedste og billigste måde.

Det nødvendige vand fremskaffes ved at slutte overenskomst om køb ved vandindvinding.

§3

Interessenterne er: Enhver ejer af fast ejendom som er tilsluttet vandværkets ledningsanlæg. Nye interessenter kan optages, når der rettes henvendelse herom til bestyrelsen, og at der betales den til enhver tid gældende pris. Stillingen som interessent skal stadig være knyttet til ejendommen, sådan at den nye ejer er berettiget til uden nyt indskud at indtræde som interessent, på betingelse af, at han overtager den hidtidige ejers forpligtelser over for vandværket, herunder betales eventuelt forbrugerrestance.

Interessenterne er over for selskabets kreditorer solidarisk ansvarlige for selskabets forpligtelser.

Kreditorerne kan dog først holde sig til de enkelte interessenter, efter at det måtte have vist sig umuligt at opnå dækning hos selskabet.

Hæftelsen fordeles på de enkelte interessenter i forhold til forbrug i det sidst forløbne regnskabsår.

Endvidere er interessenterne til enhver tid underkastet de vilkår for lån til driften, som forlanges for at approbere kommunegaranti for selskabets gæld.

§4

Selskabet ejer og vedligeholder de til forsyning af forbrugerne nødvendige hovedledninger.

Alle installationer fra fortovskant eller hovedledning ejes, kostes og vedligeholdes af forbrugeren.

§5

Bestyrelsen forelægger på hvert års ordinære generalforsamling forslag til de for det løbende regnskabsår gældende takster for vandafgift. Betalingen af afgifter og eventuelle andre til adelskabet skyldige beløb erlægges af forbrugeren på den af bestyrelsen bestemte måde, og til den seneste anførte tid.

§6

Selskabets forbrugere må, hvor bestyrelsen for selskabet finder det formålstjenligt finde sig i, at hovedledningen føres gennem deres jorder.

§7

Alle forbrugere inden for forsyningsområdet er forpligtet til ved nyanlæg og udvidelser af de på ejendommen værende installationer at benytte autoriseret arbejdskraft. Udførelse af arbejde, som selskabet skal betale, må ikke ske uden bestyrelsens godkendelse.

§8

Interessenter er pligtige til at rette sig efter regler for vandværkets benyttelse, som bestyrelsen eller generalforsamlingen bestemmer. Bestyrelsen har til enhver tid for sig og medhjælpere fri og uhindret adgang til interessenternes ejendom for at efterse og reparere ledninger og for at kontrollere at intet misbrug af vand finder sted, såfremt at det konstateres, at misbrug finder sted og det efter påtale ikke ophører, er bestyrelsen berettiget til at afbryde forsyningen, til forholdet er bragt i orden.

Ingen interessent må give uvedkommende lejlighed til vandforsyning fra selskabet. Overtrædelse heraf vil medføre bøder på mindst 100 kr. eller efter bestyrelsens skøn.

§9

Generalforsamlingen er selskabets højeste myndighed. Generalforsamlingen vælger ved simpel stemmeenhed en dirigent. Over det på generalforsamlingen passerede føres en protokol, der underskrives af dirigenten og formanden og protokollens indhold er bevis for det passerede.

Generalforsamlingen er beslutningsdygtig uden hensyn til, hvor mange der er mødt, og på generalforsamlingen afgøres alle sager ved simpel stemmeflerhed. Er stemmerne lige, gør ved valg lodtrækning udslaget. I alle andre tilfælde betragtes forslaget som forkastet.

Dog kan forandringer i nærværende vedtægter kun ske, når det i bekendtgørelsen om generalforsamlingen udtrykkelig har været optaget at der vil blive fremsat forslag til vedtægtsændringer, og når mindst 2/3 af de mødte stemmer derfor.

Afstemningen foregår skriftligt og stemmeretten kan ikke overdrages. Ordinær generalforsamling afholdes hvert år inden udgangen af marts måned.

Indkaldelsen sker 8 dage i forvejen ved avertering. Forslag der ønskes behandlet på den ordinære generalforsamling indsendes til formanden senest 3 dage inden generalforsamlingen.

§10

Ekstraordinær generalforsamling kan indkaldes, når bestyrelsen finder anledning dertil, eller mindst 20 % af medlemmerne forlanger det med angivelse af datoen.

§11

Den på generalforsamlingen valgte bestyrelse består af 5 mand, hvortil enhver der er interessent, er valgbar (3 fra byområdet + 2 fra landområdet).

Valget gælder for 2 år, og der afgår 2 og 3 årligt efter tur. Alle der er valgbare, er pligtige til at modtage valg til bestyrelsen. Genvalg kan finde sted. Samtidig vælges 2 suppleanter, 1 fra landområdet. Suppleanterne vælges for 1 år ad gangen. Bestyrelsen vælger selv formand og næstformand.

§ 12

Bestyrelsen fastsætter selv sin forretningsorden. Bestyrelsen har ubetinget ret til at forpligte selskabet i dets anliggender, herunder ved optagelse af lån, alt overensstemmende med selskabets vedtægter og den almindelige lovgivning, ligesom at den repræsenterer selskabet over for tredjemand.

Selskabet tegnes, også for så vidt angår afhændelse og pantsætning af fast ejendom, af formanden eller næstformanden i forbindelse med 2 af de øvrige bestyrelsesmedlemmer.

Bestyrelsen træffer de nødvendige foranstaltninger for at selskabets daglige drift og sørger for at hele anlægget passes og vedligeholdes, samt forsikres i fornødent omfang, og at selskabets midler anbringes til forrentning i et anerkendt pengeinstitut.

Til gyldig beslutning af bestyrelsen fordres at over halvdelen af bestyrelsens medlemmer er tilstede og stemmer derfor.

Formanden og i dennes forfald næstformanden besørger alle løbende og uopsættelige forretninger. Bestyrelsen skal føre en forhandlingsprotokol og deri indfører og underskrive, hvad der forhandles på møderne og de afgørelser, der træffes. Et mindretals motiverede afstemning kan forlanges tilført forhandlingsprotokollen. I samme protokol indføres generalforsamlingens forhandlinger og beslutninger.

Bestyrelsesmedlemmerne skal have deres kontante udlæg dækket og lønnes i øvrigt efter bestyrelsens bestemmelse.

§13

Årsregnskabet opgøres under omhyggelig hensyntagen til tilstedeværende værdier og forpligtelser.

Selskabets regnskabsår er fra 1. januar til 31. december.

På generalforsamlingen vælges 2 revisorer for 2 år ad gangen. De afgår skiftevis. Genvalg kan finde sted. Samtidig vælges en revisor suppleant.

Årsregnskabet for det forløbne år må være færdig senest 10 dage før den ordinære generalforsamling, hvorefter det foreligger til revision. Revisorerne er forpligtede til at gøre bemærkninger, hvis de mener at bestyrelsen ved sin dispositioner over selskabets midler ikke har varetaget dettes interesser eller holdt sig dets vedtægter efterrettelig.

§14

Såfremt selskabet opløses, skal likvidationen foretages af et likvidations udvalg på 5 medlemmer, der vælges af den generalforsamling som vedtager selskabets opløsning.

Til vedtagelse af beslutning om likvidation kræves, mindst 2/3 af interessenterne er mødt op, og at beslutningen vedtages af et flertal på mindst 2/3 af de mødte.

Såfremt generalforsamlingen ikke er beslutningsdygtig, indkaldes med 14 dages varsel til ny generalforsamling, og på denne skal beslutning gyldigt kunne tages med mindst 2/3 af de afgivne stemmer, uden hensyn til, hvor mange der er mødt.

Det ved opløsningen fremkomne underskud pålignes interessenterne i henhold til § 3 medens eventuelt overskud skal anvendes til gavn for befolkningen i selskabets til den tid værende forsyningsområde til under en egnet form at sikre befolkningen godt og rigeligt vand fra andre forsyningskilder.

Således bestemt på generalforsamlingen på Præstbro Kro d. 4. Maj 1971.

Vedtægterne ændret på generalforsamlingen d. 25. april 1989.

Vedtægterne ændret på generalforsamling d. 24 .februar 2010

**Peter Sørensen Ole Jensen Kristoffer Grishauge**

**Formand næstformand sekretær**

**Henrik Olsen Henrik Jensen**